สังคมข่าวหุ้น
ดัชนีตลาดหุ้นไทยวานนี้ (11 ต.ค.) ปิดที่ระดับ 1,562.68 จุด ลดลง 7.89 จุด (-0.50 %) มูลค่าการซื้อขาย 51,877.26 ล้านบาท
ดัชนีตลาดหุ้นไทยวานนี้ (11 ต.ค.) ปิดที่ระดับ 1,562.68 จุด ลดลง 7.89 จุด (-0.50 %) มูลค่าการซื้อขาย 51,877.26 ล้านบาท
11 ต.ค. 2565

ดัชนีตลาดหุ้นไทยวานนี้ (11 ต.ค.) ปิดที่ระดับ 1,562.68 จุด ลดลง 7.89 จุด (-0.50 %) มูลค่าการซื้อขาย 51,877.26 ล้านบาท
“ดร.ศรีกัญญา ยาทิพย์” เลขาธิการคณะกรรมการ กบข. คนสวย ขนทีมงานผู้เชี่ยวชาญด้านลงทุน ร่วมตอบคำถามไขข้อข้องใจของสมาชิก กบข. เพื่อให้สมาชิกได้ทราบถึงแนวทางการจัดการลงทุนของ กบข. และแนวทางการรับมือภายใต้สถานการณ์ลงทุนที่ผันผวน ผ่านงานสัมมนาออนไลน์ “เลขาธิการพบสมาชิก กบข.” งานนี้มีสมาชิกเข้าร่วมงานผ่านโปรแกรม ZOOM กว่า 300 รายเลยทีเดียว
“นวลศิริ ไวทยานุวัตติ” ผู้ช่วยกรรมการผู้จัดการใหญ่ แบงก์กรุงไทย(KTB) เป็นตัวแทน KTB เดินสายสร้างความดีต่อเนื่อง ล่าสุด ได้เป็นผู้แทนธนาคาร มอบวีลแชร์บาสเกตบอลให้กับสมาคมวีลแชร์บาสเกตบอลไทย จำนวน 3 คัน รวมมูลค่า 495,000 บาท ซึ่งออกแบบเป็นพิเศษ เพื่อรองรับสรีระที่แตกต่างของนักกีฬา น้ำหนักเบา ล้อลาดเอียงเพื่อความคล่องตัว สามารถยกตะแคงเอียงข้าง เพื่อเพิ่มความสูงในการชู้ตบาส สำหรับใช้ฝึกซ้อมเพื่อเข้าร่วมการแข่งขัน U23 MEN Wheelchair Basketball World Championship Phuket, Thailand 2021 ที่จังหวัดภูเก็ต อนุโมทนาสาธุด้วยเจ้าค่ะ
“พอล วอง ชี คิน” กรรมการผู้จัดใหญ่และประธานเจ้าที่บริหาร แบงก์ซีไอเอ็มบี ไทย (CIMBT) แจงข่าวดี โดยจัดงาน CIMB THAI BANK Presents Zaap On Sale เพื่อดึงกลุ่มคนรุ่นใหม่เข้ามาเป็นลูกค้าธนาคาร ด้วยแคมเปญสุดฮอตสำหรับนักช้อปออนไลน์ โดยทุกการชำระเงิน ลูกค้าจะได้รับส่วนลดสูงสุด 50% เพียงสแกนคิวอาร์โค้ด หรือโอนเงินผ่านแอป CIMB THAI Digital Banking ของธนาคาร ฟังแบบนี้แล้วถูกใจขาช้อปออนไลน์ไม่น้อยเลยล่ะ แคมเปญนี้เริ่มตั้งแต่ต.ค.–ธ.ค. 2565 นี้นะจ๊ะ
“อธิศ รุจิรวัฒน์” ผู้บริหารหนุ่มหล่อ บริษัท เจเนอรัล คาร์ด เซอร์วิสเซส จำกัด ผู้ให้บริการ บัตรเครดิต เซ็นทรัล เดอะวัน เครือธนาคารกรุงศรีอยุธยา จำกัด (มหาชน) หรือ BAY ได้เปิดตัวบัตรเซ็นทรัล เดอะวัน เรดซ์ (ลิมิเต็ด) หวังตอบโจทย์คนรุ่นใหม่ พร้อมวางตั้งเป้ายอดสมัครบัตรใหม่นี้ 120,000 ใบภายในปี 2566 งานนี้ ถือเป็นประกาศศึก ร่วมชิงเค้กยอดใช้จ่ายผ่านบัตรเครดิต เซ็นทรัล เดอะวัน ด้วยเป้าหมายใหญ่ปีนี้โตไม่น้อยกว่า 95,000 ล้านบาท หลังผลงานยอดใช้จ่ายผ่านบัตร ณ เดือน ส.ค. 2565 รวม 60,000 ล้านบาท เติบโต 31% เทียบกับปี 2564 ส่วนปี 2566 วางเป้าหมายยอดใช้จ่ายผ่านบัตรฯ ใหม่เพิ่มขึ้น 10% นับว่าเติบโตสวยไม่เบา
“ธนารัตน์ งามวลัยรัตน์” ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) ช่วงนี้ยิ้มแก้มปริหลัง ธ.ก.ส. ได้รับการจัดอันดับเครดิตเรตติ้ง สูงสุดที่ AAA (tha) และ F1+ (tha) ต่อเนื่อง 9 ปี ผู้จัดการฯ มือหนึ่ง ย้ำถึงเรตติ้งดังกล่าวอีกด้วยว่า ได้สะท้อนถึงสถานะทางการเงินที่แข็งแกร่ง มั่นคง และมีเสถียรภาพ ของการเป็นสถาบันการเงินเฉพาะกิจของรัฐที่มีการบริหารจัดการทางการเงิน ที่ดี และมีบทบาทสำคัญในการสนับสนุนนโยบายรัฐและพัฒนาภาคเกษตรได้อย่างยั่งยืนและมีประสิทธิภาพ
“ประกฤต ธัญวลัย” ผู้บริหารมือหนึ่งแห่ง บริษัทหลักทรัพย์ จีเอ็มโอ-แซด คอม (ประเทศไทย) จำกัด (มหาชน) หรือ Z ช่วงนี้เนื้อหอมเตรียมตัวเป็นน้องใหม่ IPO บนกระดานเทรด ล่าสุดเดินสายโรดโชว์ให้ข้อมูลนักลงทุนรายย่อยเพื่อโชว์ศักยภาพผู้นำด้านบัญชีมาร์จิ้น ผ่านแพลตฟอร์มออนไลน์ในวันที่ 18 ต.ค.นี้ จึงขอเชิญชวนนักลงทุนและผู้สนใจร่วมฟังข้อมูลในงานโรดโชว์แนะนำธุรกิจและแผนกลยุทธ์เพื่อสร้างการเติบโตสู่ผู้นำธุรกิจหลักทรัพย์ของประเทศไทยในวันดังกล่าวผ่าน Facebook Page : MT Multimedia และ Wealthy Thai นะจ๊ะ
“บุปผาวดี โอวรารินท์” ผู้บริหารคนสวยด้านทรัพยากรบุคคลและภาพลักษณ์องค์กรและการสื่อสารองค์กร ของบมจ.กรุงไทย-แอกซ่า ประกันชีวิต เป็นปลื้ม หลังล่าสุดเปิดตัวไลน์สติ๊กเกอร์ชุดพิเศษ “Emma by AXA” ซึ่งเป็นส่วนหนึ่งจากแคมเปญโฆษณาออนไลน์ “เชื่อในสิ่งที่ใช่กับ Emma” พร้อมนำเสนอ Emma by AXA ผู้ช่วยส่วนตัวดิจิทัลที่เป็นผู้รู้จริง งานนี้หวังว่าจะช่วยให้คำแนะนำที่ถูกต้องแก่ทุกคน ทั้งเรื่องสุขภาพ การลงทุน และประกันชีวิต ทุกที่ ทุกเวลา เหล่าสาวกกรุงไทยแอกซ่าสามารถดาวน์โหลดไลน์สติ๊กเกอร์ฟรีกันนะจ๊ะ